First House avgjør listesaken denne uken
- Svarbrevet til departementet vil bli sendt samme dag avgjørelsen tas, sier administrerende direktør Per Høiby i First House til NTB. Det var mandag Landbruksdepartementet ba First House om lov til å offentliggjøre en oversikt over hvilke kunder Listhaug hadde da hun var ansatt i rådgivningsselskapet. Både landbruks- og matminister Listhaug (Frp) og departementet har fastholdt at de ikke kan offentliggjøre listen av hensyn til taushetsplikten. Listhaug har vist til konfidensialiteten hun var pålagt som ansatt i First House, mens departementet har vist til forvaltningslovens bestemmelser om forhold «det vil være av konkurransemessig betydning å hemmeligholde». Departementsråd Leif Forsell mener listen likevel kan offentliggjøres, forutsatt at de som har krav på taushet, gir sitt samtykke. Derfor har han bedt First House vurdere om listen kan frigis. Rema 1000 har allerede bekreftet at Listhaug ga dem råd mens hun var ansatt som PR-rådgiver.
First House skal onsdag eller torsdag ta stilling til om Landbruksdepartementet får lov til å offentliggjøre Sylvi Listhaugs kundeliste fra hennes tid i byrået.